b'\n_START_ARTICLE_\nValletta\n_START_SECTION_\nIme\n_START_PARAGRAPH_\nSlu\xc5\xbebeno ime koje je Red svetog Ivana dao gradu bilo je Humillima Civitas Valletta \xe2\x80\x93 grad posve\xc4\x87en poniznosti, me\xc4\x91utim zbog svojih bastiona i tvr\xc4\x91ava, zajedno s ljepotom baroknih zgrada du\xc5\xbe uzanih ulica, postao je poznat kao Superbissima \xe2\x80\x93 \xe2\x80\x9eVeli\xc4\x8danstveni\xe2\x80\x9c me\xc4\x91u vladaju\xc4\x87im ku\xc4\x87ama Europe. Na malte\xc5\xa1kom on se uobi\xc4\x8dajeno naziva Il-Belt, \xc5\xa1to jednostavno zna\xc4\x8di \xe2\x80\x9eGrad\xe2\x80\x9c.\n_START_SECTION_\nPovijest\n_START_PARAGRAPH_\nKamen temeljac grada Valletta postavio je Veliki majstor Reda svetog Ivana, Jean Parisot de la Valette, 28. o\xc5\xbeujka 1566. Red (koji je bio dugo upravljao gradom i otokom) odlu\xc4\x8dio je osnovati novi grad na poluotoku Scebberras odmah poslije okon\xc4\x8danja velike opsade Malte, da bi u\xc4\x8dvrstio poziciju reda na Malti \xe2\x80\x93 \xe2\x80\x9emalte\xc5\xa1kih vitezova\xe2\x80\x9c. Grad je projektirao Francesco Lapparelli, dok je najva\xc5\xbenije zgrade sagradio Gerolamo Cassar. Valletta je zato grad s mnogim zgradama iz 16. stolje\xc4\x87a i kasnije, ali najve\xc4\x87i broj ih je izgra\xc4\x91en u vrijeme Vitezova svetog Ivana iz Jeruzalema (Vitezova hospitalaca ili Malte\xc5\xa1kih vitezova)._NEWLINE_Poslije vitezova i kratke vladavine Francuza, sljede\xc4\x87i period ve\xc4\x87e gradnje bio je za vrijeme britanske vladavine. Vrata su pro\xc5\xa1irena, zgrade ru\xc5\xa1ene i ponovo zidane, ku\xc4\x87e pro\xc5\xa1irivane i instalirani ure\xc4\x91aji za gradske potrebe. Me\xc4\x91utim, \xc4\x8ditav grad i njegova infrastruktura su o\xc5\xa1te\xc4\x87eni u zra\xc4\x8dnim napadina za vrijeme Drugog svjetskog rata, a veli\xc4\x8danstvena zgrada opere, izgra\xc4\x91ena u 19. stolje\xc4\x87u na ulazu u grad, sru\xc5\xa1ena je. Grad ima brojne znamenite kafi\xc4\x87e, mjesta za sastanke, restorane, banke, hotele i vladine zgrade. Postoje i javni vrtovi s kojih se pru\xc5\xbea veli\xc4\x8danstven pogled na Veliku luku i okolicu.\n_START_SECTION_\nStanovni\xc5\xa1tvo\n_START_PARAGRAPH_\nStanovni\xc5\xa1tvo Vallette je konstantno opadalo tijekom godina i danas ih ima tek tre\xc4\x87ina od nekada\xc5\xa1njeg broja. Ovaj proces se naro\xc4\x8dito ubrzao poslije Drugog svjetskog rata, kada se stanovni\xc5\xa1tvo preselilo u okolna predgra\xc4\x91a, a sam grad je ostao centar trgova\xc4\x8dkih i administrativnih aktivnosti Malte. Prema slu\xc5\xbebenoj procjeni grad je 2005. godine imao je 7.048, a 2008. 6.098 stanovnika, \xc5\xa1to dokazuje trend opadanja poulacije.\n_START_SECTION_\nPrijevoz\n_START_PARAGRAPH_\nJavni prijevoz na Malti koristi autobuse i odvija se uglavnom na linijama ka i od Vallette, preko terminala koji se nalazi odmah do ulaza u grad. Promet u samom gradu je ograni\xc4\x8den,a neke glavne ulice su potpuno pretvorene u pje\xc5\xa1a\xc4\x8dke zone.'